Trane rol in die Baai, maar nie oor verkiesingDis `n ramp vir Suid-Afrikaanse rugby, maar dink die rugbybase ook so? Dis ‘n hartseerdag dat die mat onder die Oostelike Provinsie, ‘n unie wat reeds in 1888 gestig is, gepluk word. Dis daar waar die eerste toets op 30 Julie 1891 tussen Suid-Afrika en Brittanje op St Georgespark se krieketveld (Crusaders se rugbyveld) gespeel is. Dis daar waar legendes soos Danie Gerber op Despatch; Bennie en Stanley Osler op Kingswood; Freddie Turner, Roy Dryburgh en Wilf Rosenburg op Grey in Port Elizabeth; Dirk de Vos op Graeme; Garth Wright op Muir; en Nick Mallett op St Andrews op skool was. Dis dáár waar `n ryke geskiedenis van Suid-Afrikaanse rugby geskryf is. Nou speel die Oostelike Provinsie Kings nie meer in die Premierliga van die Curriebeker-reeks nie. Wie sal na wedstryde stroom wanneer die Griffons, die Suidwestelike Distrikte en die Valke teen die OP in die Eerste Liga speel? Watter borg sal die unie wil bystaan of sy naam op die span te truie wil plaas as hy nie die nodige dekking kry nie? Hoe gaan die OP sy spelers betaal en sy skolespelers behou? Bankkrotskap, op alle vlakke! Dis `n wonderwerk dat die Lions dit reggekry het om uit `n maalkolk te ontsnap. Die Goue Leeus-rugbyunie het ook op die afgrond gestaan toe die Lions uit die Superreeks gesit is, maar die Leeus kon darem Curriebeker-rugby speel. Johan Ackermann, Swys de Bruin en `n groep lojale en talentvolle spelers het dit reggekry om te bly voortveg, om wenrugby te speel. Maar hoeveel het dit gekos? Niemand weet nie. Maar wat van die OP? Met sy kwynende ekonomie? Sanzaar, die beheerligaam van rugby in die Suidelike Halfrond, sal skaars `n oog knip om die Superkraan in die Oos-Kaap toe te draai. Sanzaar wil rugby uitbrei en stel uit `n leek se oogpunt nie in die OP se probleme en bankrotskap belang nie. Hoeveel kere was sy uitvoerende hoof, Andy Marinos, die afgelope jaar in die Oos-Kaap om hom van die OP se probleme te vergewis? Die Amerikaners droom daarvan om Superrugby te speel. Hulle mik juis daarna om span of franchise in die Pro12-reeks in Ierland en Brittanje te laat speel. Die Ierse rugbybaas, Philip Browne, glo dis `n baie sterk moontlikheid en samesprekings is reeds gevoer. Nou kan `n span in die Superreeks in hul skoot val.